เชิญชวนพุทธศาสนิกชนสืบทอดประเพณีงานบุญ ลดละเลิก อบายมุขตลอดพรรษา
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า เนื่องในเทศกาลวันอาสาฬหบูชาและเข้าพรรษา ประจำปี 2565 ซึ่งปีนี้กรมการศาสนา ร่วมกับจังหวัด หน่วยงานภาครัฐ เอกชน วัด และองค์กรเครือข่ายทางพระพุทธศาสนา จัดกิจกรรมทั้งส่วนกลางและภูมิภาคระหว่างวันที่ 8 - 14 กรกฎาคม 2565 เพื่อส่งเสริมให้พุทธศาสนิกชนได้น้อมนำหลักธรรมคำสอนมาใช้ในการดำเนินชีวิต เข้าวัดปฏิบัติธรรม บำเพ็ญศาสนกิจ รักษาศีล ลด ละ เลิก อบายมุข สืบทอดพระพุทธศาสนา ส่วนกลาง จัดพิธีเจริญพระพุทธมนต์ ตักบาตรพระสงฆ์และนำเทียนพรรษา ไปถวายพระอาราม จำนวน 10 วัด ในวันที่ 11 กรกฎาคม 2565 อาทิ วัดพระเชตุพนวิมลมังคลาราม วัดไตรมิตรวิทยาราม  วัดพระราม 9 กาญจนาภิเษก   ส่วนภูมิภาค จัดกิจกรรมสืบสานเทศกาลประเพณี อาทิ พิธีหล่อเทียนพรรษา ถวายเทียนพรรษา ถวายผ้าอาบน้ำฝน พิธีเวียนเทียน สักการะพระบรมสารีริกธาตุ ที่น่าสนใจคือ งานประเพณีแห่เทียนพรรษาจังหวัดอุบลราชธานี ซึ่งปีนี้จัดงานระหว่างวันที่ 11 - 17 กรกฎาคม 2565 เป็นการส่งเสริมการท่องเที่ยวและฟื้นฟูเศรษฐกิจของประเทศ  นอกจากนี้ กรมการศาสนา ยังได้จัดทำ Web Application วันสำคัญทางพระพุทธศาสนา นำเสนอวีดิโอแอนิเมชัน “วันอาสาฬหบูชาและเข้าพรรษา” กิจกรรมหล่อเทียนพรรษา ประจำปีเกิด On line รวมทั้งกิจกรรมธรรมะออนไลน์ เพื่อให้ประชาชนได้ร่วมกิจกรรมตลอดพรรษา